АҞӘА, хәажәкыра 4 - Sputnik. Гагра араион апрокуратура ашьаус хацнаркит Гәдоуҭа ауаҩԥсы Ахра Гьезердаа ишьра аганахьала ҳәа аанацҳауеит аусбарҭа асаит.
Ауаҩшьра ҟалеит хәажәкыра 3 асааҭ 05:30 рзы Гагратәи араионтә хәышәтәырҭа ашҭаҿы.
Уажәы аусҭҵаара-оперативтә уснагӡатәқәа мҩаԥысуеит, ацәгьа ҟазҵаз рышьақәыргыларазы.
Жәабран 9 рзы Гьезердаа ААР ашьаусҭҵааратә ҟәша аусзуҩцәа дааныркылеит изакәанымкәа анаркотикатә маҭәашьарқәа рыдкыларазы иганахьала агәҩара ахьыҟаз азы, аха иара абиоматериал аҭара мап ацәикит. Уи иус Гәдоуҭа араион аӡбарҭахь инашьҭын административтә хараԥса иқәҵаразы.
2020 шықәса жьҭаарамзазы Гьезердаа иганахьала ашьаус хацыркын аӷьычразы. Иара Гәдоуҭа аџбармыкьаҿы игылаз автомашьына аԥенџьыр ԥҽны уи зтәыз имазара иӷьычит ҳәа аанацҳауан ААР асаит.